മതവിഭാഗത്തിന്റെ തലവന്മാരില് മൂന്നാമന്: അഫ്ഗാന് ഭരണത്തില് ഒന്നാമനാകാന് ഹിബത്തുല്ല അഖുന്സാദ: ഇറാന് മോഡല് ഭരണം വരും കാബൂള്: താലിബാന് മതവിഭാഗത്തിന്റെ തലവന്മാരില് മൂന്നാമനായ ഹിബത്തുല്ല അഖുന്സാദ അഫ്ഗാനിലെ താലിബാന് ഭരണകൂടത്തിന്റെ തലവനാകും എന്ന് സൂചന. ഇറാന് മോഡല് ഭരണമാണ് അഫ്ഗാനില് താലിബാന് നടപ്പില് വരുത്തുന്നതെന്നാണ് പുറത്ത് വരുന്ന റിപ്പോര്ട്ടുകള്. മതനേതാവ് രാഷ്ട്രതലവനായും, അയാളുടെ കീഴില് പ്രധാനമന്ത്രിയോ പ്രസിഡന്റോ ഭരിക്കുന്നതുമാണ് ഈ ശൈലിയിലുള്ളത്. ഇത്തരത്തില് ഹിബത്തുല്ല അഖുന്സാദ ഉന്നത സ്ഥാനത്തെത്തുമെന്നാണ് റിപ്പോര്ട്ടുകള്. ഇതുവരെ പൊതുജന ശ്രദ്ധയില് നിന്ന് അകന്നുനില്ക്കുന്നയാളാണ് ഹിബത്തുല്ല അഖുന്സാദ. അഫ്ഗാനിസ്ഥാനില് നിന്നും ടോളോ ന്യൂസ് ആണ് ഇറാന് മോഡല് സര്ക്കാര് ആണ് താലിബാന് ഉദ്ദേശിക്കുന്നതെന്ന് റിപ്പോര്ട്ട് ചെയ്യുന്നത്. ഹിബത്തുല്ല അഖുന്സാദയാണ് അഫ്ഗാനിസ്ഥാനിന്റെ തലവനെന്ന് താലിബാന്റെ സാംസ്കാരിക കമ്മീഷന് അംഗം അനമുല്ല സമന്ഗാനി വ്യക്തമാക്കിയിട്ടുണ്ട്. അഫ്ഗാനില് താലിബാന് സര്ക്കാരിന്റെ പ്രഖ്യാപനം ഉടന് ഉണ്ടാവുമെന്നാണ് അറിയുന്നത്. ഇതിന് മുന്നോടിയായി ഗവര്ണര്മാരെയും പോലീസ് മേധാവികളെയും പോലീസ് കമാന്ഡര്മാരെയും താലിബാന് നിയമിച്ച് കഴിഞ്ഞു. കാബൂളിന്റെ നിയന്ത്രണം താലിബാന് ഏറ്റെടുത്ത് രണ്ടാഴ്ച കഴിഞ്ഞിട്ടും സര്ക്കാര് രൂപീകരണം നീണ്ട് പോവുകയായിരുന്നു. അതേസമയം താലിബാന് ഭരണത്തിന് കീഴില് അഫ്ഗാനിസ്ഥാന്റെ ഭാവിയെ ചുറ്റിപ്പറ്റിയുള്ള അനിശ്ചിതത്വം തുടരുകയാണ്. രാജ്യത്തിന്റെ സമ്ബദ് വ്യവസ്ഥ തകരാറിലാണ്. ബാങ്കുകള് അടച്ചിട്ടതോടെയാണ് ഇത് സംഭവിച്ചത്. ബാങ്കുകള് വീണ്ടും തുറക്കാന് താലിബാന് ഉത്തരവിട്ടിട്ടുണ്ട്. എന്നാല് ജോലിയും വരുമാനവും നഷ്ടമായ സാധാരണക്കാര് അവശ്യ സാധനങ്ങളുടെ വില വര്ദ്ധിച്ചതോടെ ആശങ്കയിലാണ്. അമേരിക്കന് സൈന്യത്തെ സഹായിച്ചിരുന്ന വിദേശികളും അഫ്ഗാന് പൗരന്മാരും രാജ്യം വിട്ടതോടെ ആശുപത്രികളും സര്ക്കാര് ഓഫീസുകളും പ്രവര്ത്തിപ്പിക്കാന് താലിബാന് പാടുപെടുകയാണ്.